Diari Oficial de la Generalitat Valenciana


Sumari del DOGV 6481, del 16-03-2011 (2011/3024)

Resolució de 9 de març de 2011, del conseller de Medi Ambient, Aigua, Urbanisme i Habitatge, per la qual se sotmet a informació pública el Pla d'Acció Territorial d'Infraestructura Verda i Paisatge de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6481

Data del DOGV
:   16-03-2011

Secció del DOGV
:   V. ANUNCIS - C) ALTRES ASSUMPTES

Número del document
:   2011/3024


Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Resolució de 9 de març de 2011, del conseller de Medi Ambient, Aigua, Urbanisme i Habitatge, per la qual se sotmet a informació pública el Pla d'Acció Territorial d'Infraestructura Verda i Paisatge de la Comunitat Valenciana. [2011/3024]  
La Llei 4/2004, de 30 de juny, de la Generalitat, d'Ordenació del Territori i Protecció del Paisatge estableix, en l'article 11, que la Generalitat ha d'aprovar un Pla d'Acció Territorial del Paisatge en el qual, a més de d'identificar i de protegir els paisatges de rellevància regional al territori valencià, s'establiran directrius i criteris d'elaboració d'estudis de paisatge, de la valoració d'aquest i de la consegüent protecció.  
  
Així mateix, l'article 19.bis de l'esmentada llei preveu la creació de la infraestructura verda de la Comunitat Valenciana, definida com a l'estructura territorial bàsica formada per les àrees i elements territorials d'alt valor ambiental, cultural i visual, les àrees crítiques del territori que han de quedar lliures d'urbanització i l'entramat territorial de corredors ecològics i connexions funcionals que posen en relació tots els elements anteriors. La infraestructura verda a escala regional s'identificarà a través d'un pla d'acció territorial.  
Atesa l'estreta relació que hi ha entre ambdós matèries, paisatge i infraestructura verda, sembla oportú i necessari tractar-les de forma conjunta en un únic pla d'acció territorial.  
La formulació i l'elaboració del Pla d'Acció Territorial d'Infraestructura Verda i Paisatge de la Comunitat Valenciana correspon a la conselleria competent en matèria d'ordenació del territori i paisatge. Així mateix, correspon a la mateixa conselleria acordar l'obertura del període d'informació pública d'acord amb l'article 60.2.b de la Llei 4/2004, de 30 de juny, de la Generalitat, d'Ordenació del Territori i Protecció del Paisatge.  
Per tant, havent-se redactat la proposta del Pla d'Acció Territorial d'Infraestructura Verda i Paisatge de la Comunitat Valenciana per a la informació pública, després de la consideració dels aspectes ambientals en el document, d'acord amb l'informe de sostenibilitat ambiental i amb les consultes efectuades, resolc:  
  
Primer  
Sotmetre a informació pública, pel termini de dos mesos, el Pla d'Acció Territorial d'Infraestructura Verda i Paisatge de la Comunitat Valenciana.  
  
Segon  
Ordenar la publicació d'aquesta resolució en el Diari Oficial de la Comunitat Valenciana i en un diari no oficial d'àmplia difusió.  
  
  
Tercer  
Notificar aquesta resolució als interessats.  
  
Quart  
Demanar el dictamen dels municipis de la Comunitat Valenciana respecte del pla.  
  
Quint  
Establir que, durant el període d'informació pública, el projecte diligenciat es trobe depositat per a la consulta pública als locals següents de la Conselleria de Medi Ambient, Aigua, Urbanisme i Habitatge, en horari de matí (de 09.00 a 14.00 hores):  
- Centre d'Informació i Documentació Ambiental de la Comunitat Valenciana (Cidam). C/ Marià Cuber, 14, baixos, 46342 València.  
- Direcció Territorial d'Alacant de la Conselleria de Medi Ambient, Aigua, Urbanisme i Habitatge. C/ Churruca, 29, 03929 Alacant.  
  
- Direcció Territorial de Castelló de la Conselleria de Medi Ambient, Aigua, Urbanisme i Habitatge. Av. Germans Bou, 47, 12903 Castelló de la Plana.  
- Direcció Territorial de València de la Conselleria de Medi Ambient, Aigua, Urbanisme i Habitatge. Edifici Prop. C/ Gregori Gea, 27, 46056 València.  
  
Així mateix, i per a facilitar l'accés al Pla d'Acció Territorial d'Infraestructura Verda i Paisatge de la Comunitat Valenciana hem habilitat la consulta mitjançant la següent pàgina web de la Conselleria de Medi Ambient, Aigua, Urbanisme i Habitatge .  
  
València, 9 de març de 2011.- El conseller de Medi Ambient, Aigua, Urbanisme i Habitatge i vicepresident tercer del Consell: Juan Gabriel Cotino Ferrer.